[{"text_idx": "#000005", "text": "A Child\u2019s Christmas in Wales..."}, {"text_idx": "#000007", "text": "\u2018Roedd hi\u2019n bwrw eira. Roedd hi wastad yn bwrw eira adeg y Nadolig. Mae Rhagfyr yn wyn fel Lapland yn fy nghof, er nad oedd yno geirw.\u2019"}, {"text_idx": "#000008", "text": "Rydw i\u2019n cael trafferth cofio\u2019r tro diwethaf gwelodd Abertawe eira ym mis Rhagfyr, ond dim ots. Y ffordd hawsaf o ymgolli yn nelweddaeth Hollywood o Nadolig gwyn yw agor tudalennau stori fer freuddwydiol Dylan, Nadolig Plentyn yng Nghymru, a dechrau darllen yn uchel:"}, {"text_idx": "#000009", "text": "\u2018ni allaf yn fy myw gofio ai bwrw eira am chwe niwrnod a chwe noson y bu hi pan oeddwn i\u2019n ddeuddeg, ynteu bwrw eira am ddeuddeg diwrnod a deuddeg noson pan oeddwn i\u2019n chwech.\u2019"}, {"text_idx": "#000010", "text": "Cafodd ei hysgrifennu\u2019n wreiddiol fel darn ar gyfer radio\u2019r BBC, a chafodd ei recordio ym 1952 ar gyfer y label enwog, Caedmon Records. Y peth sy\u2019n synnu rhywun fwyaf am y darn yw ei ape\u0302l fyd-eang. Bydd darllenwyr a gwrandawyr Abertawe yn adnabod \u2018ffiniau\u2019r mo\u0302r canu-carolau\u2019 ym Mae Abertawe, ac yn gwybod bod \u2018y goleuadau yn ffenestri\u2019r holl dai eraill ar y bryn\u2019 yn Rhodfa Cwmdoncyn; ond beth mae cynulleidfa ryngwladol yn ei feddwl o\u2019r \u2018trapwyr mewn capiau ffwr a mocasins o Fae Hudson, ger Ffordd y Mwmbwls\u2018? Neu\u2019r ge\u0302m blentynnaidd o erlid \u2018y Saeson a\u2019r eirth\u2019?"}, {"text_idx": "#000011", "text": "Pan ofynnwyd i\u2019n hymwelwyr yn y ganolfan am eu hatgofion eu hunain o Nadolig Plentyn yng Nghymru, cawsom ein syfrdanu gan nifer yr Americanwyr a\u2019r Canadiaid a oedd yn cofio recordiad Dylan ym 1952. Mae\u2019r recordiad clasurol hwn o lais soniarus Dylan yn dal i gael ei chwarae ar orsafoedd radio ar draws y byd, a\u2019i gludo i gartrefi teuluoedd ym mhob man. A phan nad oedd yn cael ei ddarlledu, cafodd ei chwarae ar chwaraewr recordiau, fel y mae Shawn Mooney, sy\u2019n dwlu ar Dylan Thomas, yn ei gofio:"}, {"text_idx": "#000012", "text": "\u2018Roedden ni\u2019n aml yn treulio\u2019r Nadolig gyda fy Modryb Mar yng Nghaliffornia, bydden ni\u2019n teithio i lawr o Ganada ar gyfer yr w\u0302yl. Mae gen i atgof clir ohoni yn rhoi\u2019r record o Dylan Thomas yn darllen A Child\u2019s Christmas in Wales ar y chwaraewr recordiau ar Noswyl Nadolig. Roedd hwn yn ddigwyddiad rheolaidd a oedd yn rhan o\u2019i thraddodiad, a bydden ni\u2019n eistedd o amgylch y radio ac yn gwrando. Rydw i\u2019n dal i gofio cyseinedd ei lais, a hyd yn oed ychydig o\u2019r cymalau.\u2019"}, {"text_idx": "#000013", "text": "Nid yw stori Shawn yn anghyffredin ymhlith ein hymwelwyr rhyngwladol: \u2018Mae\u2019n teulu ni wedi bod yn darllen A Child\u2019s Christmas in Wales ers 1969\u2032 ysgrifennodd menyw o Kentucky yn ein llyfr ymwelwyr. \u2018Rydw i wedi dwlu ar A Child\u2019s Christmas erioed\u2019 ysgrifennodd ymwelydd arall o Toronto. Efallai y bydd yn peri syndod i feddwl am deuluoedd mewn gwledydd eraill yn gwrando ar hanes bachgen ifanc o Uplands yn taflu peli eira at gathod, ond mae hyn i gyd yn rhan o ddawn Dylan: mae\u2019n gwneud pethau penodol yn bethau rhyngwladol."}, {"text_idx": "#000014", "text": "Harddwch y darn, a\u2019r rheswm mae ei ryddiaith hudol yn parhau i atseinio ar y tonnau awyr, ar lwyfan ac ar wefusau rhieni ar draws y byd yw\u2019r ffaith ei fod yn apelio at y plentyn ynom i gyd. Mae Nadolig Dylan yn llawn eira, anrhegion a chwarae castiau. Mae ef a\u2019i ffrindiau\u2019n cerdded ar hyd strydoedd gwyn Abertawe yn chwilio am antur oddi wrth yr holl oedolion yn eu bywydau."}, {"text_idx": "#000015", "text": "\u2018Dihangai\u2019r nefoedd un-cwmwl allan i\u2019r mo\u0302r. Roedden ni, nawr, yn deithwyr a ddallwyd gan eira, ar goll ar fryniau\u2019r gogledd, a do\u0302i angenfilod o gw\u0302n gwlyb, a fflasgiau am eu gyddfau, yn lletchwith a ble\u0302r tuag atom...\u2019"}, {"text_idx": "#000016", "text": "Yn y weledigaeth eiraog hon o Uplands Abertawe ar Ddydd Nadolig, mae\u2019n cyflwyno dihangfa ddychmygus i\u2019r w\u0302yl berffaith ar gyfer oedolion a phlant ym mhedwar ban y byd. Dwi ddim yn gwybod amdanoch chi, ond rydw i\u2019n gwybod beth fyddai\u2019n ei ddarllen yn uchel i fy nheulu ar Noswyl Nadolig..."}, {"text_idx": "#000018", "text": "Croeso i Ganolfan Dylan Thomas!\nRydym ar agor ar hyn o bryd rhwng 10am a 4.30pm, o ddydd Mercher i ddydd Sul. Mynediad am ddim.\ni sicrhau mai chi yw\u2019r cyntaf i gael y diweddaraf am yr arddangosfeydd, hwyl i\u2019r teulu dros hanner tymor a mwy!"}, {"text_idx": "#000019", "text": "Croeso i Ganolfan Dylan Thomas!"}]